**Саусақтармен орындалатын сергіту сәттері үлгісі**

**«Алма бағы»**

Алма баққа барайық (*Екі саусақ ұшымен жүру*),

Алма жинап алайық (*Алма тергендей қимыл көрсету*).

Қол жетпесе алмаға (*Қолды жоғарыға созу*),

Секіріп қол созайық.

Ең үлкенін дәмдісін (*Саусақтарды ауада үлкен етіп дөңгелету*),

Әжемізге сыйлайық (*Табыс ету*).

**«Он саусақ»**

Жалғыз саусақ тіпті де (*сұқ саусақты ашып жұмамыз*),

Ұстай алмас жіпті де.

Екі саусақ бірікті (*бас бармақ пен сұқ саусақты қосамыз*),

Ине қолға ілікті.

Үш саусағым орамды (*бас бармақ пен сұқ саусақты және ортаңғыны қосып қимыл жасаймыз*),

Жүгіртеді қаламды.

Өнерлі екен он саусақ (*он саусақты көрсетеміз*)!

Қала салсақ, жол салсақ (*қолымызды алға қарай созамыз*).

**«Моншақ»**

Саны болар оншақты,

Шашып алдым моншақты.

Шымшып, теріп аламын,

Қорабына саламын.

*(Саусақтармен моншақтың санын көрсету. Бір қолмен саусақтарды түйістіріп, «шашылған моншақтарды» екінші қолмен жинау)*

**«Үй»**

Қазықтарды қададым,

Кірпіштерді қаладым.

Салып алып үлкен үй,

Сүйсініп көп қарадым.

*(Екі қолдың саусақтарын түзу ұстап, бір-бірінің үстіне қойып, кірпіш қалағандай қимыл жасау. Екі қолдағы кішкентай саусақтар мен бас бармақтарды бүгу, қалған саусақтарды бір-біріне тигізіп, үй жасау).*

**«Ара»**

Ара гүлден гүлге ұшып,

Бал жинауға асығады.

Аю ұрлап кетпесін деп,

Ұясына жасырады.

*(Алақандарын жазып, араның қанатын келтіреді. Сұқ саусақ пен ортан терек саусақты аюдың аяғы деп үстел бетінде жүргізу.)*

**«Тордағы құс»**

Обал жасап құстарға,

Торға қамап ұстама!

Құс боп неге жаралды,

Еркін самғап ұшпаса?

*(Екі қолдың саусақтарын бір-біріне тигізіп, құстың торын жаса. Қолдарын айқастырып, қолың қанатын жасайды)*